**ปัญหา-เฉลย วิชาธรรมวิภาค น.ธ.โท ครั้งที่ ๓**

**โครงการอบรมนักธรรมชั้นโท-เอก ก่อนสอบสนามหลวง ปีที่ ๑๓**

**คณะสงฆ์อำเภอสองพี่น้อง จังหวัดสุพรรณบุรี ภาค ๑๔**

**ณ วัดพรสวรรค์**

**ตำบลหนองบ่อ อำเภอสองพี่น้อง จังหวัดสุพรรณบุรี**

**วันอาทิตย์ ที่ ๒๒ ตุลาคม ๒๕๖๐**



1. อริยบุคคล ๘ กับ อริยบุคคล ๔ เทียบเข้ากันได้หรือไม่ ? อย่างไร ?

**ตอบ** ได้ ฯ อริยบุคคล ๘ ก็คือ อริยบุคคล ๔ นั่นเอง

คู่ที่ ๑ เป็น**พระโสดาบัน** ฯ

คู่ที่ ๒ เป็น**พระสกทาคามี** ฯ

คู่ที่ ๓ เป็น**อนาคามี** ฯ

คู่ที่ ๔ เป็น**พระอรหันต์** ฯ

1. อย่างไรถึงจะเรียกว่าไม่รู้จักอดีต? ไม่รู้จักอนาคต? และไม่รู้จักทั้งอดีตทั้งอนาคต ?

**ตอบ** ความไม่รู้เหตุเมื่อได้ผลในปัจจุบัน เรียกว่า ไม่รู้จักอดีตฯ

ความไม่รู้จักเหตุที่ทำในปัจจุบันจะให้ผลอย่างไร เรียกว่า ไม่รู้จักอนาคตฯ

ความรู้จักโยงเหตุในอดีตและอนาคตให้เนื่องถึงกัน เรียกว่า ไม่รู้จักทั้งอดีตทั้งอนาคต ฯ

1. อะไรเรียกว่า **สมาบัติ** ? มีเท่าไหร่ ? อะไรบ้าง ?

**ตอบ** ธรรมอันเป็นเครื่องเพ่งพินิจ เป็นที่เข้าอยู่ของพระโยคาวจรและพระอริยเจ้าฯ

มี ๘ อย่าง ฯ คือ รูปฌาน ๔ อรูปฌาน ๔ ฯ

1. **นิโรธสมาบัติ** มีอธิบายว่าอย่างใด ?

**ตอบ สมาบัติ**ที่ดับ**จิตตสังขาร** คือ**สัญญา**และ**เวทนา** เรียกอีกอย่างว่า **สัญญาเวทยิตนิโรธ** ฯ

1. มานะ ๙ จัดเป็นมาร ๕ ได้ในข้อไหนได้บ้าง ?

**ตอบ** จัดเป็น**กิเลสมาร** เพราะการถือตัวจัดเป็นกิเลสชนิดหนึ่งซึ่งกำจัดความดีให้เลวลง หรือสูญหายไปได้ ฯ

1. วิปัสสนาญาณ ๙ จัดเข้าในวิสุทธิ ๗ ข้อไหน ?

**ตอบ**  ในข้อ ๖ คือ **ปฏิปทาญาณทัสสนวิสุทธิ** ฯ

1. ใน**อันตคาหิกทิฏฐิ** ๑๐ ข้อว่า ชีพก็อันนั้น สรีระก็อันนั้น และชีพก็เป็นอื่น สรีระก็เป็นอื่น หมายความว่าอย่างไร ? จัดเข้าในทิฏฐิ ๒ ได้อย่างไหน ?

**ตอบ** ข้อแรก หมายความว่า ชีพกับสรีระเป็นอันเดียวกัน เกิดพร้อมกัน เมื่อสรีระดับ ชีพก็สูญ จัดเข้า ใน**อุจเฉททิฏฐิ** ฯ

ข้อหลังหมายความว่า ชีพกับสรีระต่างกัน เมื่อเวลาตาย ชีพออกจากสรีระไปถือปฏิสนธิใหม่ ส่วนสรีระแตกสลายไป จัดเข้าใน**สัสสตทิฏฐิ** ฯ

1. **บารมี** หมายถึงอะไร ? จัดเป็นบารมี ๓๐ ได้อย่างไร ? ใช้เกณฑ์อะไรในการจัดเช่นนั้น ?

**ตอบ** หมายถึง คุณสมบัติหรือปฏิปทาอันยวดยิ่ง จัดเป็น

บารมี ๑๐

อุปบารมี ๑๐

ปรมัตถบารมี ๑๐ ฯ มีเกณฑ์การจัด เช่น

ทาน การให้สิ่งของภายนอก จัดเป็นทานบารมี

ทาน การให้อวัยวะ จัดเป็นทานอุปบารมี

ทาน การให้ชีวิต จัดเป็นทานปรมัตถบารมี ฯ

1. **สัมมัตตะ** เรียกอีกอย่างว่าอะไร ?

**ตอบ** เรียกว่า **อเสขธรรม** ธรรมของพระอเสขะคือพระอรหันต์ ฯ

1. **สัญญา** ได้แก่อะไร ? อานาปานัสสติมีอธิบายอย่างไร ?

**ตอบ สัญญา** ได้แก่ ความจำได้หมายรู้ หรือความกำหนดหมาย ฯ

**อานาปานัสสติ** มีอธิบายว่า การกำหนดรู้ลมหายใจเข้าออก มีสติกำกับอยู่เสมอหายใจเข้า หายใจออก เร็ว ช้า สั้น ยาว ก็รู้โดยอาการนั้น ๆ ฯ .



**พระอธิการวีระ วีรจิตฺโต ออกปัญหา**

**ฝ่ายวิชาการ ตรวจแก้**